b'\n_START_ARTICLE_\nCatching Features\n_START_PARAGRAPH_\nCatching Features er et orienteringsvideospill laget av Greg Walker. Dette er et prosjekt han har jobbet med p\xc3\xa5 sin egen fritid i flere \xc3\xa5r. Til vanlig jobber han i et spillutviklingsfirma Pandemic Studios i Los Angeles._NEWLINE_CF er et videospill som dreier seg om orientering. Man l\xc3\xb8per gjennom et tredimensjonalt terreng (skog, park, by eller hva som helst) med kart og kompass, og man skal gjennomf\xc3\xb8re en orienteringsl\xc3\xb8ype akkurat som i virkelig orientering. Det fysiske aspektet mangler, men de o-tekniske utfordringene er i til stede. Man m\xc3\xa5 ta raske avgj\xc3\xb8relser, ta ut veivalg, grovorientere, finorientere, og hele tiden pr\xc3\xb8ve \xc3\xa5 finne den beste traseen i terrenget, b\xc3\xa5de om dagen og om natta (nattorientering er med)._NEWLINE_Det er ogs\xc3\xa5 mulig \xc3\xa5 delta i online orienteringskonkurranser p\xc3\xa5 Internett. Hver konkurranse er \xc3\xa5pen i et gitt tidsrom og i dette tidsrommet kan man n\xc3\xa5r som helst delta. N\xc3\xa5r konkurranseperioden er over, g\xc3\xa5r seieren til den som har best tid. Man kan l\xc3\xb8pe s\xc3\xa5 mange ganger man vil, men det er kun f\xc3\xb8rste fors\xc3\xb8k som teller. Etter l\xc3\xb8pet kan man i et intuitivt system sammenlikne veivalg og strekktider med de andre l\xc3\xb8perne, og du kan se l\xc3\xb8pet i reprise med \xc2\xabGPS\xc2\xbb. Hvis man vil kan man legge ut egne kart og konkurranser. Alle som deltar i online-konkurranser havner p\xc3\xa5 rankinglista p\xc3\xa5 spillets hjemmeside. Fra tid til annen kan man ogs\xc3\xa5 delta i spesielle turneringer med premier. I fjor ble Orienteering Today Catching Features World Series 2006 arrangert, sponset av kjente akt\xc3\xb8rer som Vavrys og Moscompass._NEWLINE_Induviduelle l\xc3\xb8yper spilles med intervall- eller fellesstart mot virtuelle motstandere. Etter hver l\xc3\xb8ype f\xc3\xa5r du poeng basert p\xc3\xa5 de andre l\xc3\xb8perne den dagen. N\xc3\xa5r du f\xc3\xa5r nok poeng \xc3\xa5pnes ny l\xc3\xb8yper._NEWLINE_Siden starten har CF blitt levert med en kart-editor som man kan lage sine egne kart med. Det f\xc3\xb8lger ogs\xc3\xa5 med en kartgenerator (\xc2\xabrandomizer\xc2\xbb) som kan spytte ut nye kart i det uendelige. Men disse kartene er ikke er spesielt realistiske eller varierte. Men med den siste store CF-oppdateringen som ble sluppet den 13. oktober 2006 fulgte det med et nytt program som sv\xc3\xa6rt enkelt lar deg importere et hvilket som helst orienteringskart i OCAD-format og konvertere det til et terreng som kan brukes i spillet. Dette har gjort at det n\xc3\xa5 florerer av h\xc3\xb8yst varierte og interessante kart i online-konkurransene. I tillegg bringer dette med seg til n\xc3\xa5 uante muligheter for tredimensjonal visualisering av orienteringskart._NEWLINE_Et l\xc3\xb8p varer typisk i 5-10 min, og det finnes b\xc3\xa5de kortere og lengre varianter. Sekundene i CF tikker av g\xc3\xa5rde mye fortere enn i den virkelige verden. Dette er for at kilometertidene skal bli noenlunde realistiske. L\xc3\xb8pshastigheten er nemlig ganske mye h\xc3\xb8yere i CF enn i virkeligheten. P\xc3\xa5 denne m\xc3\xa5ten sikres det at vanskelighetsgraden ikke blir for lav.'